חוק התכנית לסיוע כלכלי (נגיף הקורונה החדש) (הוראת שעה) (תיקון מס' 6), התשפ"א-2021 
הצעת חוק ממשלתית, הכנסת ה-24
פורסם: ספר החוקים, חוברת 2923, עמ' 388, 2021-08-05T00:00:00+03:00
החוק מאריך עד יום 31 באוקטובר 2021 את תוקפו של ההסדר לעניין תשלום דמי בידוד לעובד ועורך בו מספר שינויים:
(א) נקבע כי הורה מלווה – שהוא עובד שאינו חייב בבידוד, אך נעדר מעבודה משום שילדו חייב בידוד, זכאי ל100% דמי בידוד, בכפוף לכך שהילד אינו חייב בבידוד כי הוא חוזר מחו"ל או חולה קורונה, ושההורה האחר של הילד לא נעדר באותו זמן. החוק מאפשר לשני הורים מלווים יכולים להיעדר לסירוגין. הזכאות של הורה מלווה תחול רטרואקטיבית מתחילת 2021.
(ב) החוק מבחין בין עובד השוהה בבידוד רגיל – שזכאי ל-75% מדמי הבידוד, ובין "עובד בבידוד מזכה" (מי שחייב בידוד למרות שהוא מחוסן או מחלים, עובד קטין בבידוד, או מי שהחל להתחסן אך טרם השלים את התהליך, או מי שמסיבה רפואית מוכרת נמנע ממנו להתחסן) – שזכאי ל- 100% מדמי הבידוד. למלוא דמי הבידוד כעובד מזכה זכאי גם הורה ששוהה בבידוד בשל בידוד של ילדו, בין אם גם ההורה עצמו חייב בבידוד ובין אם לא, בכפוף לכך שהילד אינו חוזר או חולה קורונה ושההורה האחר לא נעדר באותו זמן.
(ג) נקבע כי מעובד הזכאי לדמי בידוד יופחתו רק עד שלושה ימי מחלה, במקום עד ארבעה ימים בהסדר הקיים.
(ד)הוגבלה הזכאות לדמי בידוד רק לתקופה המזערית שלאחריה ניתן יהיה לצאת מבידוד אם מבצעים בדיקות קורונה.
(ה) עלויות המעסיק שיובאו בחשבון לעניין השיפוי לא יעלו על 30% מדמי הבידוד. התקופה להגשת בקשה לשיפוי הוארכה, והותאמו הפרטים שבקשת השיפוי צריכה לכלול.
(ו) אופן מסירת ההצהרות הנדרשות לפי ההסדר החדש לגבי ילדו של עובד שהוא עובד בבידוד מזכה או הורה מלווה הותאם למשפחת אומנה.


נוסף לכך נקבע כי נשים שמכוח תיקון 225 לחוק הביטוח הלאומי זכאיות לדמי לידה לאחר שהיו זכאיות לדמי אבטלה עד 30.6.2021, יהיו זכאיות לתשלום נוסף בשווי דמי לידה בעד 18 ימים.